Perlemoenstropery nou ernstige prioriteitsmisdaadPerlemoen (Argieffoto) Die Wes-Kaapse polisie beskou nou perlemoenstropery as ŉ ernstige prioriteitsmisdaad. Die Suid-Afrikaanse polisiediens het dié besluit Dinsdag tydens ŉ staande komiteevergadering oor gemeenskapsveiligheid by die Wes-Kaapse provinsiale parlement aangekondig. Anricus van der Westhuizen, ŉ lid van die provinsiale parlement, het die aankondiging verwelkom. “Die herklassifikasie van hierdie soort misdaad in ons provinsie is ŉ stap in die regte rigting om die Wes-Kaap se delikate mariene omgewing en kosbare seehulpbronne te beskerm.” Hy sê hy is bly om te sien dat die polisie die provinsie se deurlopende stryd teen perlemoenstropers ernstig opneem. “Dit is ŉ werklike bedreiging dat perlemoen in die Wes-Kaap kan uitsterf, wat ŉ domino-effek op die res van die wateromgewing sal hê. Dít kan op die lange duur ŉ baie negatiewe uitwerking op die provinsie se see-ekonomie hê, waarvan die meerderheid van Suid-Afrika se vissersbedryf afhanklik is,” sê Van der Westhuizen. Hy sê ook die uitwissing van perlemoen kan ernstige gevolge vir die hele land inhou. Hy sal die situasie mooi dophou om te verseker dat wetstoepassers hul belofte gestand doen in die deurlopende stryd om die provinsie se oseane te beskerm.